title: 2012/458/EU: Az Európai Központi Bank határozata ( 2012. július 17. ) az akkreditáció megadására, megújítására vagy kiterjesztésére vonatkozó hatáskörök átruházásáról (EKB/2012/15)

text:
               4.8.2012

               HU

               Az Európai Unió Hivatalos Lapja

               L 209/17

         AZ EURÓPAI KÖZPONTI BANK HATÁROZATA
   (2012. július 17.)
   az akkreditáció megadására, megújítására vagy kiterjesztésére vonatkozó hatáskörök átruházásáról
   (EKB/2012/15)
   (2012/458/EU)
   AZ EURÓPAI KÖZPONTI BANK IGAZGATÓSÁGA,
   tekintettel az eurobankjegyek előállítása tekintetében a környezeti, valamint egészségügyi és biztonsági akkreditációról szóló, 2011. június 21-i EKB/2011/8 határozatra (1) és különösen annak 2. cikke (3) bekezdésére,
   tekintettel az eurobankjegy gyártóinak minőségi akkreditációjáról szóló, 2010. november 25-i EKB/2010/22 határozatra (2) és különösen annak 2. cikke (4) bekezdésére,
   mivel:

               (1)

               Az Igazgatóság hatáskörébe tartozik minden határozat meghozatala a gyártó környezetvédelmi, valamint egészségügyi és biztonsági akkreditációjával kapcsolatban az EKB/2011/8 határozat 2. cikke (3) bekezdésének, illetőleg a minőségi akkreditációjával az EKB/2010/22 határozat 2. cikke (4) bekezdésének megfelelően (a továbbiakban együttesen: akkreditációk), valamint az akkreditáció megadására, megújítására vagy meghosszabbítására vonatkozó hatáskör tekintetében egy vagy több tagja számára felhatalmazás megadására.

               (2)

               Nagyszámú olyan egyedi akkreditáció van, amelynek megadására vagy éves megújítására az EKB/2011/8 és az EKB/2010/22 határozat szerint kerül sor. Ezért az akkreditációs eljárás további egyszerűsítése érdekében az Igazgatóság szükségesnek és helyénvalónak tartja az akkreditáció megadása és megújítása hatásköre tekintetében az Igazgatóság azon tagjára felhatalmazás átruházását, akinek a Bankjegyigazgatóság beszámol.

               (3)

               Az Igazgatóság testületi felelősségének garantálása érdekében az Igazgatóság azon tagjának, akinek az átruházott felhatalmazás szól, az akkreditációval kapcsolatos döntésekről éves jelentést kell tennie az Igazgatóság részére,

         ELFOGADTA EZT A HATÁROZATOT:
   1. cikk
   Átruházott felhatalmazás
   Az Igazgatóság a következők elvégzésére vonatkozó hatásköre tekintetében felhatalmazást ruház át az Igazgatóság azon tagjára, akinek a Bankjegyigazgatóság beszámol:

               a)

               az EKB/2010/22 határozat 3. cikkének (4) bekezdése és 7. cikke szerinti teljes minőségi akkreditáció megadása vagy megújítása;

               b)

               az EKB/2010/22 határozat 4. cikkének (3) bekezdése és 10. cikke szerinti ideiglenes minőségi akkreditáció megadása vagy meghosszabbítása;

               c)

               az EKB/2011/8 határozat 6. cikke szerinti környezetvédelmi akkreditáció megadása vagy megújítása;

               d)

               az EKB/2011/8 határozat 8. cikke szerinti egészségügyi és biztonsági akkreditáció megadása vagy megújítása.

         2. cikk
   Jelentési kötelezettség
   Az Igazgatóság azon tagjának, akinek a Bankjegyigazgatóság igazgatója beszámol, az 1. cikk értelmében hozott akkreditációs döntésekről éves jelentést nyújt be az Igazgatóság részére.
   3. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Frankfurt am Mainban, 2012. július 17-én.

            az EKB elnöke

         Mario DRAGHI

      (1)  HL L 176., 2011.7.5., 52. o.

      (2)  HL L 330., 2010.12.15., 14. o.